K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| [Datums] | Noteikumi Nr. \_\_\_\_\_ |

Rīgā

**Valsts fondēto pensiju shēmas līdzekļu pārvaldīšanas pārskatu sagatavošanas un iesniegšanas noteikumi**

Izdoti saskaņā ar

Valsts fondēto pensiju likuma

12. panta 3.1 daļu un 14. panta trešo daļu,

Latvijas Bankas likuma 63. panta otro daļu un

68. panta trešo daļu

1. Vispārīgie jautājumi
2. Noteikumi nosaka:
   1. prasības un kārtību, saskaņā ar kuru valsts fondēto pensiju shēmas līdzekļu pārvaldītājs (turpmāk – līdzekļu pārvaldītājs) sagatavo un iesniedz Latvijas Bankai pārskatus, kuri satur statistiskos datus, un uzraudzības funkciju veikšanai nepieciešamo informāciju, kura nav statistiskie dati (turpmāk kopā – dati);
   2. ārvalstu valūtas atklātās pozīcijas aprēķināšanas kārtību;
   3. pārskatu iesniegšanas termiņus;
   4. pārskatos iekļauto datu glabāšanas ilgumu.
3. Terminu "nerezidenti" un "rezidenti" lietojums atbilst Latvijas Bankas noteikumiem, kas nosaka statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanu un iesniegšanu.
4. Pārskatos iekļautie dati nepieciešami Latvijas Bankas uzdevumu veikšanai, tai skaitā tam, lai veiktu finanšu tirgus un tā dalībnieku uzraudzību un sagatavotu uzraudzības statistiku, ārējo statistiku, finanšu kontu statistiku un pensiju fondu statistiku, kā arī lai informētu citas institūcijas un sabiedrību par līdzekļu pārvaldītāju darbību Latvijā.
5. Pārskatos iekļautos datus Latvijas Banka glabā pastāvīgi.
6. Pārskatu sagatavošanas vispārējās prasības un iesniegšanas termiņi
7. Līdzekļu pārvaldītājs par katru ieguldījumu plānu sagatavo:
   1. "Ieguldījumu plāna aktīvu un saistību pārskatu" (1. pielikums);
   2. "Ieguldījumu plāna ienākumu un izdevumu pārskatu" (2. pielikums);
   3. "Ieguldījumu plāna neto aktīvu kustības pārskatu" (3. pielikums);
   4. "Ieguldījumu plāna ieguldījumu portfeļa pārskatu" (4. pielikums);
   5. "Ieguldījumu plāna atklāto ārvalstu valūtu pozīciju pārskatu" (5. pielikums);
   6. "Ieguldījumu plāna ieguldījumu alternatīvo ieguldījumu fondos un ieguldījumu fondos ģeogrāfiskā sadalījuma pārskatu" (6. pielikums).
8. Līdzekļu pārvaldītājs šo noteikumu 5.1., 5.2., 5.3. un 5.5. apakšpunktā minētos pārskatus sagatavo reizi ceturksnī par stāvokli pārskata ceturkšņa pēdējā datumā un iesniedz līdz tam sekojošā mēneša 15. datumam.
9. Līdzekļu pārvaldītājs šo noteikumu 5.4. apakšpunktā minēto pārskatu sagatavo reizi mēnesī par stāvokli pārskata mēneša pēdējā datumā un iesniedz līdz nākamā mēneša 15. datumam.
10. Līdzekļu pārvaldītājs šo noteikumu 5.6. apakšpunktā minēto pārskatu sagatavo reizi gadā par stāvokli pārskata gada pēdējā datumā un iesniedz līdz tam sekojošā mēneša 15. datumam.
11. Līdzekļu pārvaldītājs reizi gadā līdz 15. aprīlim iesniedz Latvijas Bankai atbilstoši zvērināta revidenta pārbaudītajam un apstiprinātajam gada pārskatam precizētus šo noteikumu 5. punktā minētos pārskatus par stāvokli iepriekšējā kalendārā gada pēdējā dienā.
12. Līdzekļu pārvaldītājs pārskatus iesniedz Latvijas Bankai elektroniskā veidā, izmantojot paaugstinātās drošības sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku.
13. Līdzekļu pārvaldītājs paziņo Latvijas Bankai pārskata sagatavotāja kontaktinformāciju, nosūtot pārskata sagatavotāja vārdu un uzvārdu, e-pasta adresi un tālruņa numuru uz e-pasta adresi: stp.info@bank.lv.
14. Pārskatus sagatavo, ievērojot šādas prasības:
    1. pozīcijas novērtē saskaņā ar Valsts fondēto pensiju likumā un uz tā pamata izdotajos normatīvajos aktos gada pārskatu sagatavošanai noteiktajām prasībām, ja šajos noteikumos nav noteikts citādi;
    2. summas *euro* vai citā valūtā uzrāda veselos skaitļos;
    3. procentu vērtības uzrāda ar ne vairāk kā diviem cipariem aiz komata;
    4. skaita vērtības uzrāda ar ne vairāk kā septiņām zīmēm aiz komata;
    5. pozīcijās "(zaudējumi)", "(pieaugums)" un "(samazinājums)" uzskaites vērtību uzrāda kā negatīvu skaitli;
    6. ailē "ISIN kods" uzrāda ISIN kodu vērtspapīriem, kuriem Nacionālo numerācijas aģentūru asociācijas dalībnieks vai pilnvarnieks piešķīris starptautisko vērtspapīru identifikācijas numuru saskaņā ar starptautisko standartu ISO 6166 "ISIN kodi";
    7. vērtspapīriem, kuriem nav piešķirts ISIN kods, ailē "ID numurs" uzrāda attiecīgā vērtspapīra emitenta kodu (tās Eiropas Savienības dalībvalsts nacionālās centrālās bankas piešķirtu unikālu identifikācijas kodu, kuras rezidents ir vērtspapīra emitents) saskaņā ar Eiropas Centrālās bankas uzturētajiem finanšu iestāžu sarakstiem vai, ja šā vērtspapīra emitents nav iekļauts Eiropas Centrālās bankas uzturētajos finanšu iestāžu sarakstos, vērtspapīra emitenta reģistrācijas numuru tā reģistrācijas valsts komercreģistrā;
    8. valsts kodu uzrāda saskaņā ar starptautisko standartu ISO 3166 "Valstu un to administratīvi teritoriālā iedalījuma vienību nosaukumu kodi";
    9. valūtas kodu uzrāda saskaņā ar starptautisko standartu ISO 4217 "Valūtu un resursu kodi".
15. "Ieguldījumu plāna aktīvu un saistību pārskata" 0501. pozīcijā "Ieguldījumu plāna maksimāli pieļaujamais kapitāla vērtspapīru apmērs" uzrāda ieguldījumu plāna uzskaites vērtību, kas vienāda ar prospektā noteikto maksimāli pieļaujamo kapitāla vērtspapīru vai citu riska ziņā tiem pielīdzināmu finanšu instrumentu (turpmāk – kapitāla vērtspapīri) apmēru, ja prospektā paredzētais maksimāli pieļaujamais kapitāla vērtspapīru apmērs pārsniedz 20 procentus no ieguldījumu plāna aktīviem. Citiem ieguldījumu plāniem šo pozīciju neaizpilda.
16. "Ieguldījumu plāna ienākumu un izdevumu pārskatā" atlīdzības mainīgo daļu par stāvokli 31. decembrī uzrāda, ja līdzekļu pārvaldītājam ir tiesības to ieturēt atbilstoši Valsts fondēto pensiju likumā un uz tā pamata izdotajos normatīvajos aktos noteiktajai kārtībai, kādā līdzekļu pārvaldītājs aprēķina maksājumu par ieguldījumu plāna pārvaldi. Pārējos periodos līdzekļu pārvaldītājs uzrāda uzskaitīto atlīdzības mainīgo daļu, kura aprēķināta atbilstoši minētajos normatīvajos aktos noteiktajai kārtībai.
17. "Ieguldījumu plāna ieguldījumu portfeļa pārskata" sagatavošanas prasības
18. Pārskata 1. daļas "Kopsavilkums":
    1. 130. pozīcijā "Alternatīvo ieguldījumu fondi" uzrāda visu ieguldījumu kopsummu alternatīvo ieguldījumu fondos, kuru ieguldījumu stratēģija paredz veikt ieguldījumus kapitāla vērtspapīros, tai skaitā riska ieguldījumu fondos, privātā kapitāla fondos un nekustamā īpašuma fondos, ja sviras finansējums pārsniedz 50 procentus no to neto aktīvu vērtības;
    2. 230. pozīcijā "Alternatīvo ieguldījumu fondi" uzrāda visu ieguldījumu kopsummu alternatīvo ieguldījumu fondos, kuru ieguldījumu stratēģija paredz veikt ieguldījumus parāda vērtspapīros vai citos riska ziņā tiem pielīdzināmos finanšu instrumentos (turpmāk – parāda vērtspapīri), tai skaitā nekustamā īpašuma fondos, ja sviras finansējums nepārsniedz 50 procentus no to neto aktīvu vērtības.
19. Pārskata 2. daļas "Vērtspapīru pārskats":
    1. ailē "Tirdzniecības vietas reģistrācijas valsts kods" uzrāda attiecīgās dalībvalsts kodu, ja iegādātais finanšu instruments tiek tirgots tirdzniecības vietā, vai Ekonomiskās sadarbības un attīstības organizācijas dalībvalsts (turpmāk – ESAO valsts), kurā iegādātais finanšu instruments iekļauts reģistrētas fondu biržas oficiālajā vai tam pielīdzināmā sarakstā (regulētais tirgus), kodu. Ja finanšu instrumenti iegūti ārpus tirdzniecības vietas vai regulētā tirgus veiktu darījumu rezultātā, uzrāda tās tirdzniecības vietas vai regulētā tirgus valsts kodu, kurā tie tiek tirgoti. Ja finanšu instrumentiem, par kuru iegādi darījumi ir noslēgti vairākās tirdzniecības vietās vai regulētajos tirgos, ir vienādi ISIN kodi, tad uzrāda tās tirdzniecības vietas vai regulētā tirgus valsts kodu, kurā noslēgti darījumi par lielākās vērtspapīru daļas (skaita) iegādi, bet, ja iegādāto vērtspapīru skaits ir vienāds, tad uzrāda tās tirdzniecības vietas vai regulētā tirgus valsts kodu, kurā veikts agrākais darījums;
    2. ailē "Skaits" alternatīvo ieguldījumu fondiem, kuri nenodrošina ieguldījumu daļu uzskaiti, uzrāda uzskaites vērtību.
20. Pārskata 3. daļas "Darījumi ar atvasinātajiem finanšu instrumentiem":
    1. ailē "Atvasinātā finanšu instrumenta veids" uzrāda atvasinātā finanšu instrumenta veidu saskaņā ar Latvijas Bankas noteikumiem, kas nosaka fonda kopējā riska un riska darījumu apmēra ar darījumu partneri aprēķināšanu;
    2. ailē "Uzskaites vērtība (*euro*); Aktīvi" uzrāda atvasināto finanšu instrumentu pozitīvās uzskaites vērtības, bet ailē "Uzskaites vērtība (*euro*); Saistības" uzrāda negatīvās uzskaites vērtības absolūtos skaitļos.
21. Pārskata 4. daļā "Ieguldījumi kredītiestādēs" pirmo norāda kredītiestādi – turētājbanku.
22. Ārvalstu valūtas atklātās pozīcijas aprēķināšanas kārtība un "Ieguldījumu plāna atklāto ārvalstu valūtu pozīciju pārskata" sagatavošanas prasības
23. Ārvalstu valūtas atklāto pozīciju aprēķina, ņemot vērā, ka:
    1. tīrā bilances pozīcija ir starpība starp ieguldījumu plāna aktīviem un saistībām attiecīgajā ārvalstu valūtā. Ja valūtas pirkšanas un pārdošanas tagadnes līgumu uzskaitei ir lietota norēķinu datuma uzskaite, šādu līgumu saņemamās summas iekļauj aktīvu kopsummā un maksājamās summas – saistību kopsummā;
    2. tīrā nākotnes pozīcija ir starpība starp visām nākotnē saņemamajām un maksājamajām summām par noslēgtajiem ārvalstu valūtu nākotnes līgumiem, ieskaitot ārvalstu valūtu nākotnes līgumus un bilances pozīcijā neiekļautās ārvalstu valūtu mijmaiņas līgumu pamatsummas, kā arī nākamo periodu tīrie ienākumi vai izdevumi, kuri vēl nav uzkrāti, bet kuru risks jau ir pilnībā ierobežots ar ārvalstu valūtu nākotnes līgumiem, un nopirkto iespējas līgumu delta ekvivalents, kas ir iespējas līguma bāzes aktīva tirgus cena, reizināta ar delta koeficientu, un kas parāda attiecību starp iespējas līguma cenas un bāzes aktīva cenas izmaiņām;
    3. katras ārvalstu valūtas tīrā atklātā pozīcija tiek klasificēta kā:
       1. garā, ja tās tīrās bilances pozīcijas un tīrās nākotnes pozīcijas kopsumma ir pozitīva;
       2. īsā, ja tās tīrās bilances pozīcijas un tīrās nākotnes pozīcijas kopsumma ir negatīva;
    4. ieguldījumu plāna ārvalstu valūtu kopējā tīrā atklātā pozīcija ir atsevišķu ārvalstu valūtu tīro garo pozīciju summas vai tīro īso pozīciju summas lielākā absolūtā vērtība.
24. Pārskata 1. daļu "Maksimāli pieļaujamais kapitāla vērtspapīru apmērs lielāks par 20 % no aktīviem" sagatavo par ieguldījumu plānu, kura prospektā paredzētais maksimāli pieļaujamais kapitāla vērtspapīru apmērs pārsniedz 20 procentus no ieguldījumu plāna aktīviem, ievērojot, ka:
    1. pārskata 1.1. daļas "ESAO valstu valūtas" ailē "Valūtas kods" pirmo uzrāda *euro* valūtas kodu un tālāk to ESAO valstu valūtu kodus, kurās ir izvietoti ieguldījumu plāna aktīvi un kurās ieguldījumu plāns uzņēmies saistības;
    2. pārskata 1.1. daļas "ESAO valstu valūtas" pozīcijas "Ārvalstu valūtu kopējā tīrā pozīcija (Kopā (05) vai Kopā (06) lielākā vērtība)" ailē "Tīrās atklātās pozīcijas attiecība pret maksimāli pieļaujamo kapitāla vērtspapīru apmēru (05 vai 06 : Ieguldījumu plāna aktīvu un saistību pārskata 0501. pozīcija) (%)" uzrāda lielākās ārvalstu valūtu kopējās tīrās pozīcijas vērtības attiecību pret ieguldījumu plāna maksimāli pieļaujamo kapitāla vērtspapīru apmēru, kas izteikta procentos;
    3. pārskata 1.2. daļas "Ne-ESAO valstu valūtas" ailē "Valūtas kods" uzrāda to pārējo ārvalstu valūtu kodus, kurās ir izvietoti ieguldījumu plāna aktīvi un kurās ieguldījumu plāns uzņēmies saistības;
    4. pārskata 1.2. daļas "Ne-ESAO valstu valūtas" pozīcijas "Ārvalstu valūtu kopējā tīrā pozīcija (Kopā (05) vai Kopā (06) lielākā vērtība)" ailē "Tīrās atklātās pozīcijas attiecība pret aktīvu kopsummu (05 vai 06 : Ieguldījumu plāna aktīvu un saistību pārskata 0500. pozīcija) (%)" uzrāda lielākās ārvalstu valūtu kopējās tīrās pozīcijas vērtības attiecību pret ieguldījumu plāna aktīvu kopsummu, kas izteikta procentos.
25. Pārskata 2. daļu "Maksimāli pieļaujamais kapitāla vērtspapīru apmērs mazāks par vai vienāds ar 20 % no aktīviem" sagatavo par ieguldījumu plānu, kura prospektā paredzētais maksimāli pieļaujamais kapitāla vērtspapīru apmērs ir mazāks par vai vienāds ar 20 procentiem no ieguldījumu plāna aktīviem, ievērojot, ka:
    1. ailē "Valūtas kods" pirmo uzrāda *euro* valūtas kodu un tālāk to ārvalstu valūtu kodus, kurās ir izvietoti ieguldījumu plāna aktīvi un kurās ieguldījumu plāns uzņēmies saistības;
    2. pārskata pozīcijas "Ārvalstu valūtu kopējā tīrā pozīcija (Kopā (05) vai Kopā (06) lielākā vērtība)" ailē "Tīrās atklātās pozīcijas attiecība pret aktīvu kopsummu (05 vai 06 : Aktīvi kopā (01)) (%)" uzrāda lielākās ārvalstu valūtu kopējās tīrās pozīcijas vērtības attiecību pret ieguldījumu plāna aktīvu kopsummu, kas izteikta procentos.
26. "Ieguldījumu plāna ieguldījumu alternatīvo ieguldījumu fondos un ieguldījumu fondos ģeogrāfiskā sadalījuma pārskata" sagatavošanas prasības
27. Ailē "Valsts kods" uzrāda tās valsts kodu, kurā attiecīgais alternatīvo ieguldījumu fonds vai ieguldījumu fonds veicis ieguldījumus.
28. Ailē "Uzskaites vērtība (*euro*)" uzrāda alternatīvo ieguldījumu fonda vai ieguldījumu fonda ieguldījumu kopsummu attiecīgajā valstī, ņemot vērā, ka:
    1. ieguldījumiem kapitāla vērtspapīros vai parāda vērtspapīros tā ir attiecīgās komercsabiedrības reģistrācijas valsts, bet ieguldījumiem citos finanšu instrumentos un aizdevumos – darījumu partnera vai aizņēmēja reģistrācijas valsts;
    2. ieguldījumiem nekustamajā īpašumā tā ir valsts, kurā atrodas nekustamais īpašums;
    3. noguldījumiem kredītiestādē tā ir valsts, kurā reģistrēta kredītiestāde;
    4. ieguldījumiem citā ieguldījumu fondā vai citā alternatīvo ieguldījumu fondā tās ir valstis, kuras noteiktas, ņemot vērā šo noteikumu 23.1., 23.2. un 23.3. apakšpunktā minēto.
29. Ja alternatīvo ieguldījumu fonda vai ieguldījumu fonda ieguldījumiem saskaņā ar šo noteikumu 23. punktu nav identificējama valsts un to apmērs nepārsniedz 10 procentus no attiecīgā fonda aktīvu kopsummas, pārskatā šo vērtību uzrāda, sadalot proporcionāli starp identificētajām valstīm.
30. Noslēguma jautājumi
31. Atzīt par spēku zaudējušiem Finanšu un kapitāla tirgus komisijas 2020. gada 15. septembra normatīvos noteikumus Nr. 153 "Valsts fondēto pensiju shēmas līdzekļu pārvaldīšanas pārskatu sagatavošanas normatīvie noteikumi" (Latvijas Vēstnesis, 2020, Nr. 186; 2021, Nr. 195; 2022, Nr. 250).
32. Šo noteikumu 5.1., 5.2. un 5.3. apakšpunktā minētajiem pārskatiem par 2024. gada 4. ceturksni un šo noteikumu 5.4. un 5.5. apakšpunktā minētajiem pārskatiem par 2024. gada decembri piemēro Finanšu un kapitāla tirgus komisijas 2020. gada 15. septembra normatīvos noteikumus Nr. 153 "Valsts fondēto pensiju shēmas līdzekļu pārvaldīšanas pārskatu sagatavošanas normatīvie noteikumi". Šajā punktā minētos pārskatus iesniedz Latvijas Bankai līdz 2025. gada 15. janvārim.
33. Noteikumi stājas spēkā 2025. gada 1. janvārī.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |