**Latvijas Bankas noteikumu projekta "Valsts fondēto pensiju shēmas līdzekļu pārvaldīšanas pārskatu sagatavošanas un iesniegšanas noteikumi" anotācija**

|  |  |
| --- | --- |
| **Nosaukums** | Valsts fondēto pensiju shēmas līdzekļu pārvaldīšanas pārskatu sagatavošanas un iesniegšanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Valsts fondēto pensiju likuma (turpmāk – Likums) 12. panta 3.1 daļa un 14. panta trešā daļa, Latvijas Bankas likuma 63. panta otrā daļa un 68. panta trešā daļa |
| **Mērķis un būtība** | Latvijas Bankas uzdevumu veikšanai, tai skaitā finanšu tirgus un tā dalībnieku uzraudzībai, nepieciešams saņemt statistiskos datus un uzraudzības funkciju veikšanai vajadzīgo informāciju, kura nav statistiskie dati (turpmāk kopā – dati), par valsts fondēto pensiju shēmas līdzekļu pārvaldīšanas darbību.  Likuma 14. panta trešā daļa paredz Latvijas Bankai tiesības pieprasīt valsts fondēto pensiju shēmas līdzekļu pārvaldītājam (turpmāk – līdzekļu pārvaldītājs) sagatavot pārskatus saskaņā ar Latvijas Bankas izdotajiem noteikumiem par šo pārskatu sagatavošanas un iesniegšanas kārtību.  Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas (kuras tiesību pārņēmēja ir Latvijas Banka) līdz Latvijas Bankas likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu "Valsts fondēto pensiju shēmas līdzekļu pārvaldīšanas pārskatu sagatavošanas un iesniegšanas noteikumi" (turpmāk – noteikumu projekts), kas ar 2025. gada 1. janvāri aizstās pašlaik spēkā esošos Finanšu un kapitāla tirgus komisijas 2020. gada 15. septembra normatīvos noteikumus Nr. 153 "Valsts fondēto pensiju shēmas līdzekļu pārvaldīšanas pārskatu sagatavošanas normatīvie noteikumi" (turpmāk – Noteikumi Nr. 153).  Noteikumu projekts nosaka:  1) prasības un kārtību, saskaņā ar kuru līdzekļu pārvaldītājs sagatavo un iesniedz Latvijas Bankai pārskatus, kuri satur nepieciešamos datus;  2) ārvalstu valūtas atklātās pozīcijas aprēķināšanas kārtību;  3) pārskatu iesniegšanas termiņus;  4) nosacījumu, ka pārskatos iekļautie dati tiek glabāti pastāvīgi, ņemot vērā Latvijas Bankas likuma 68. panta trešajā daļā noteikto pilnvarojumu.  Salīdzinājumā ar Noteikumiem Nr. 153 noteikumu projekts nosaka Latvijas Bankas uzdevumu veikšanai nepieciešamo datu saņemšanas kārtību, izmantojot paaugstinātās drošības sistēmu, un paredz izmaiņas pārskatos, būtiski samazinot sniedzamo datu apjomu, ņemot vērā Latvijas Bankas rīcībā esošo informāciju un datu analītiskos rīkus. Piemēram, "Ieguldījumu plāna ieguldījumu portfeļa pārskatā", apvienojot četras pārskata daļas, kas ietvēra informāciju par vērtspapīriem, izveidota viena daļa "Vērtspapīru pārskats", kurā finanšu instrumentus identificē pēc ISIN koda, bet gadījumos, kad vērtspapīriem nav piešķirts ISIN kods, – pēc emitenta identifikācijas koda saskaņā ar Eiropas Centrālās bankas uzturēto finanšu iestāžu sarakstu, lai vērtspapīru varētu sasaistīt ar emisijas informāciju. Papildus norādāma informācija par parāda vērtspapīru kopējo apjomu nominālvērtībā, bet par kapitāla vērtspapīriem – to skaits, kas ļaus izmantot publiski pieejamās cenas atlikumu aprēķinos. Sākot ar pārskatiem par 2025. gadu, no mēneša līdz ceturksnim samazināts ieguldījumu plāna atklāto ārvalstu valūtu pozīciju pārskata iesniegšanas periodiskums. Ieguldījumu plāna ienākumu un izdevumu pārskatā papildus paredzēts sniegt datus ne tikai par ieguldījumu plāna veiktajiem maksājumiem līdzekļu pārvaldītājam par atlīdzības pastāvīgo daļu, bet arī par atlīdzības mainīgo daļu. Noteikumu projekts nosaka arī prasību sagatavot jaunu "Ieguldījumu plāna ieguldījumu alternatīvo ieguldījumu fondos un ieguldījumu fondos ģeogrāfiskā sadalījuma pārskatu", kurā reizi gadā uzrādāma informācija par valstīm, kurās veiktas ieguldījumu plāna investīcijas ar alternatīvo ieguldījumu fondu un ieguldījumu fondu starpniecību.  Noteikumu projekts nodrošina vienotu kārtību, kādā līdzekļu pārvaldītāji sagatavo un iesniedz to darbības pārskatus Latvijas Bankai, lai tā varētu veikt tiesību aktos tai noteikto uzraudzības funkciju saskaņā ar Likumu un saņemt statistiskos datus saskaņā ar Latvijas Bankas likumu.  Noteikumu projekts pēc apstiprināšanas būs saistošs līdzekļu pārvaldītājiem. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kurai ir vitāla nozīme finanšu sistēmas un ekonomiskajā attīstībā, iespējami pilnīgākajā veidā, lai veicinātu sabiedrības uzticēšanos finanšu tirgum un Latvijas Bankai kā konkrēto finanšu tirgus dalībnieku uzraugam, kas nodrošina konkrēto finanšu tirgus dalībnieku tiesisku un sabiedrības interesēm atbilstošu darbību.  Nosakot tirgus dalībniekiem prasības un veicot prasību ievērošanas pārbaudes, Latvijas Banka nodrošina tai ar Likumu un Latvijas Bankas likumu noteikto pienākumu – veicināt valsts fondēto pensiju shēmas dalībnieku interešu aizsardzību un finanšu tirgus ilgtspējīgu attīstību un stabilitāti – izpildi, kā arī izpilda likumdevēja uzlikto pienākumu līdzekļu pārvaldītājiem sagatavot un iesniegt Latvijas Bankai datus.  Savukārt leģitīmais mērķis – citu personu tiesību aizsardzība – tiek sasniegts, datu apstrādi veicot tādā veidā, kas nodrošina to konfidencialitāti un attiecīgi aizsargā statistisko datu sniedzēju tiesības un tiesiskās intereses atbilstoši Padomes 1998. gada 23. novembra regulas (EK) Nr. 2533/98 par statistikas informācijas vākšanu, ko veic Eiropas Centrālā banka (turpmāk – Regula Nr. 2533/98) 18. apsvērumam, kas nosaka, ka konfidenciāla statistikas informācija, kas Eiropas Centrālajai bankai un valstu centrālajām bankām jāiegūst, lai izpildītu Eiropas Centrālās bankas uzdevumus, ir jāaizsargā, lai iegūtu un saglabātu statistisko datu sniedzēju uzticēšanos. Ņemot vērā nepieciešamību nodrošināt statistisko datu sniedzēju uzticēšanos Latvijas Bankai, Latvijas Banka statistiskos datus izmanto tikai Latvijas Bankas likumā noteikto Latvijas Bankas uzdevumu izpildei, t. sk. to uzdevumu izpildei, kas saistīti ar Latvijas Bankas darbību Eiropas Centrālo banku sistēmā. Saskaņā ar Regulas Nr. 2533/98 8. panta 3. punktā noteikto Eiropas Centrālo banku sistēmas dalībniecēm ir jāveic visi vajadzīgie normatīvie, administratīvie, tehniskie un organizatoriskie pasākumi, lai nodrošinātu konfidenciālas statistikas informācijas fizisko un loģisko aizsardzību.  Noteikumu projekts nepieciešams, lai panāktu vienotu tirgus dalībnieku izpratni un pieeju Latvijas Bankai iesniedzamo pārskatu sagatavošanai un regulējošo prasību piemērošanai un Latvijas Banka varētu nodrošināt atbilstošu uzraudzības funkciju veikšanu un sekot līdzi regulējošo prasību ievērošanai, kā arī uzraudzīt, lai līdzekļu pārvaldītāji, pārvaldot fondēto pensiju shēmas līdzekļus, ievēro normatīvo aktu prasības. |
| **Samērīgums** | Nosakot tirgus dalībniekiem vienotas prasības par Latvijas Bankai iesniedzamo pārskatu formu un saturu, kā arī ārvalstu valūtas atklātās pozīcijas aprēķināšanas kārtību, tiek nodrošināta vienota tirgus dalībnieku izpratne un pieeja regulējošo prasību interpretācijai un piemērošanai.  Līdz ar to atbilstošākais veids, kā noteikt līdzekļu pārvaldītājiem vienotas prasības attiecībā uz Latvijas Bankai iesniedzamajos pārskatos iekļaujamo informāciju un ārvalstu valūtas atklātās pozīcijas aprēķināšanas kārtību, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu regulējuma piemērošanu un noteikta apjoma un kvalitātes informācijas atklāšanu Latvijas Bankai iesniedzamajos pārskatos, lai Latvijas Banka nodrošinātu tai deleģēto uzraudzības funkciju veikšanu.  Izraugoties piemērotāko līdzekli leģitīmā mērķa sasniegšanai, Latvijas Bankas vērtējumā nebūtu atbilstoši izdot, piemēram, zemāka līmeņa normatīvos aktus, kuri nebūtu tirgus dalībniekam juridiski saistoši. Turklāt noteikumu projekta izstrādi pilnvarojošās normas skaidri norāda uz saistošu dokumentu – normatīvo aktu – izstrādi. Vienlaikus ar noteikumu projektu tiek noteiktas prasības, kuru izpildi Latvijas Bankai uzraudzības ietvaros ir tiesības kontrolēt un nepieciešamības gadījumā par konkrētu prasību pārkāpumu piemērot tirgus dalībniekam korektīvos pasākumus vai sankcijas.  Noteikumu projekts kopumā un tajā ietvertās tiesību normas atbilst samērīguma principam, jo:  1) ar noteikumu projekta prasību ieviešanu tiek sasniegts leģitīmais mērķis (citu personu tiesību un sabiedrības labklājības aizsardzība);  2) nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;  3) sabiedrības ieguvums būs lielāks par noteikumu projektā ietverto nelielo papildu slogu un resursu ieguldījumu, kas konkrētajam tirgus dalībniekam varētu rasties ar uzliktajiem pienākumiem. |
| **Spēkā stāšanās** | 2025. gada 1. janvāris. |
| **Ietekme uz Latvijas Bankas budžetu** | Noteikumu izdošana nerada ietekmi uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Noteikumu projektā ietverto prasību izdošana jaunā redakcijā, jo ir mainījies šādu noteikumu izdošanas tiesiskais pamats, nerada papildu administratīvo slogu tirgus dalībniekiem, uz kuriem ir attiecināmas noteikumu projekta prasības.  Likums un uz tā pamata izdotie Ministru kabineta 2003. gada 27. maija noteikumi Nr. 272 "Noteikumi par valsts fondēto pensiju shēmas darbību" un Latvijas Bankas 2023. gada 27. novembra noteikumi Nr. 255 "Valsts fondēto pensiju shēmas dalībniekiem paredzētās pamatinformācijas sagatavošanas un dalībnieka vajadzību noskaidrošanas noteikumi" paredz atklāt ieguldījumu plāna prospektā un dalībniekiem paredzētajā pamatinformācijā datus par līdzekļu pārvaldītāja atlīdzības pastāvīgo daļu un mainīgo daļu, kā arī ieguldījumu ģeogrāfisko izvietojumu. Par ieguldījumu plāna ieguldījumiem vērtspapīros papildus ISIN kodam uzrāda emitenta identifikācijas kodu, kapitāla vērtspapīriem – to skaitu, parāda vērtspapīriem – to nominālvērtību. Attiecīgi noteikumu projekts minētās informācijas iegūšanai neprasa papildu administratīvās izmaksas, bet administratīvais slogs, kas būtu saistīts ar datu ziņošanu Latvijas Bankai, ir nebūtisks. |
| **Saistītie dokumenti** | Ar noteikumu projektu saistītie dokumenti:   1. Likums; 2. Noteikumi Nr. 153; 3. Ministru kabineta 2003. gada 27. maija noteikumi Nr. 272 "Noteikumi par valsts fondēto pensiju shēmas darbību"; 4. Ministru kabineta 2017. gada 19. decembra noteikumi Nr. 765 "Kārtība, kādā valsts fondēto pensiju shēmas līdzekļu pārvaldītājs aprēķina maksājumu par ieguldījumu plāna pārvaldi, un kārtība, kādā tiek veikta minētā maksājuma uzskaite un ieturēšana"; 5. Latvijas Bankas 2023. gada 27. novembra noteikumi Nr. 255 "Valsts fondēto pensiju shēmas dalībniekiem paredzētās pamatinformācijas sagatavošanas un dalībnieka vajadzību noskaidrošanas noteikumi"; 6. Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku"; 7. Latvijas Bankas 2023. gada 27. novembra noteikumi Nr. 256 "Fonda kopējā riska un riska darījumu apmēra ar darījumu partneri aprēķināšanas noteikumi"; 8. Latvijas Bankas 2022. gada 12. septembra noteikumi Nr. 218 "Statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanas un iesniegšanas noteikumi". |
| **Saskaņošana ar Eiropas Centrālo banku** | Noteikumu projekts nav jāsaskaņo ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2024. gada 24. aprīlī tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", aicinot priekšlikumus iesniegt līdz 2024. gada 8. maijam.  Vienlaikus par noteikumu projektu un notiekošo sabiedrības līdzdalību individuāli tika informēta Latvijas Finanšu nozares asociācija un līdzekļu pārvaldītāji.  Pēc sabiedrības līdzdalībai noteiktā termiņa beigām noteikumu projekts 2024. gada 11. jūnijā tika iesniegts izskatīšanai Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Sabiedrības līdzdalības rezultātā par noteikumu projektu tika saņemti vairāki priekšlikumi un iebildumi, kuri tika daļēji ņemti vērā, precizējot noteikumu projektu. To apkopojums ir pievienots anotācijas pielikumā. |

Pielikums  
Latvijas Bankas noteikumu projekta anotācijai

**Sabiedrības līdzdalības gaitā saņemto priekšlikumu par Latvijas Bankas noteikumu projektu "Valsts fondēto pensiju shēmas līdzekļu pārvaldīšanas pārskatu sagatavošanas un iesniegšanas noteikumi" apkopojums**

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrētā punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | "Ieguldījumu plāna ieguldījumu portfeļa pārskata" (4. pielikums) 1. daļa "Kopsavilkums" | "Swedbank Ieguldījumu Pārvaldes Sabiedrība" AS. Priekšlikums vienādot pārskata tabulas struktūru ar Latvijas Bankas rekomendēto īpatsvaru tabulu, kas tiek iekļauta prospektā. Atšķirības rada domstarpības par precīzu kolonnas E “Ieguldījumu plāna prospektā paredzētais minimālais līdz maksimālais īpatsvars” lauku aizpildīšanu. Tāpat, nav saprotams vai īpatsvars jānorāda par katru pozīcijas kodu vai par visu pozīciju kodu grupu kopā, un nav saprotams, kas jānorāda, ja prospektā netiek paredzēts īpatsvars konkrētajai pozīcijai. | **Ņemts vērā.**  Ņemot vērā, ka ieguldījumiem paredzētais minimālais līdz maksimālais īpatsvars un mērķa īpatsvars būs norādīts prospektā, kuru reģistrē Latvijas Banka, saskatām iespēju neiekļaut to regulāri iesniedzamo datu klāstā. Attiecīgi no "Ieguldījumu plāna ieguldījumu portfeļa pārskata" (4. pielikums) 1. daļas "Kopsavilkums" izslēgta aile "Ieguldījumu plāna prospektā paredzētais minimālais līdz maksimālais īpatsvars (%)" un "Mērķa īpatsvars (%)". |
| 2. | 15. Pārskata 2. daļas "Vērtspapīru pārskats" ailē "Tirdzniecības vietas reģistrācijas valsts kods" uzrāda attiecīgi tās dalībvalsts kodu, kurā iegādātais finanšu instruments tiek tirgots tirdzniecības vietā, vai Ekonomiskās sadarbības un attīstības organizācijas dalībvalsts (turpmāk – ESAO valsts), kurā iegādātais finanšu instruments iekļauts reģistrētas fondu biržas oficiālajā vai tam pielīdzināmā sarakstā (regulētais tirgus), kodu. | "Swedbank Ieguldījumu Pārvaldes Sabiedrība" AS. Liela daļa alternatīvo ieguldījumu fondu netiek tirgoti tirdzniecības vietās, līdz ar to pārskata 2.3. un 2.4. sadaļās kolonna B nevarēs tikt aizpildīta. Jāparedz iespēja atstāt tukšu vai jāparedz, ko esošajā projekta pārstata formā atspoguļot, vai piedāvājam ieviest atsevišķu tabulu 2.5., alternatīvo ieguldījumu fondi ar ISIN un ar ID numuru, kur norādīt emitenta reģistrācijas valsts kodu. | **Ņemts vērā.**  Jaunā redakcija:  "16.1. ailē "Tirdzniecības vietas reģistrācijas valsts kods" uzrāda attiecīgās dalībvalsts kodu, ja iegādātais finanšu instruments tiek tirgots tirdzniecības vietā, vai Ekonomiskās sadarbības un attīstības organizācijas dalībvalsts (turpmāk – ESAO valsts), kurā iegādātais finanšu instruments iekļauts reģistrētas fondu biržas oficiālajā vai tam pielīdzināmā sarakstā (regulētais tirgus), kodu." |
| 3. | "Ieguldījumu plāna ieguldījumu portfeļa pārskata" (4. pielikums) 2. daļa "Vērtspapīru pārskats" | "Swedbank Ieguldījumu Pārvaldes Sabiedrība" AS. Daļai alternatīvo ieguldījumu fondu nebūs iespējams norādīt to skaitu pārskata 2.3 un 2.4. kolonnā E, jo fondi nenodrošina daļu uzskaiti un daļas vērtības aprēķinu, līdz ar to kolonna E šiem fondiem nevarēs tikt aizpildīta un jāparedz, ko tādā gadījumā atspoguļot esošajā projekta pārskata formā vai piedāvājam ieviest atsevišķu tabulu 2.5., alternatīvo ieguldījumu fondi ar ISIN un ar ID numuru, kur skaits jau pēc noklusējuma ir “x”. | **Ņemts vērā.**  Noteikumu projekts papildināts ar jaunu apakšpunktu:  "16.2. ailē "Skaits" alternatīvo ieguldījumu fondiem, kuri nenodrošina ieguldījumu daļu uzskaiti, uzrāda uzskaites vērtību." |
| 4. | "Ieguldījumu plāna ieguldījumu alternatīvo ieguldījumu fondos un ieguldījumu fondos ģeogrāfiskā sadalījuma pārskats" (6. pielikums) | "Swedbank Ieguldījumu Pārvaldes Sabiedrība" AS. Pārskatā atspoguļot visa ieguldījumu plāna kopējā portfeļa ģeogrāfisko struktūru (nevis tikai plānā ietilpstošo ieguldījumu fondu ģeogrāfisko struktūru, pa atsevišķiem ieguldījumu fondiem) sadalījumā pa valsts kodiem, nenorādot ieguldījuma ISIN vai ID numuru.  Atsevišķu sadalījumu, ja nepieciešams, gatavot tikai par alternatīvo ieguldījumu fondiem.  Priekšlikums ir šādu pārskatu veidot ar regularitāti vienu reizi gadā, ņemot vērā tās sagatavošanai nepieciešamo darba apjomu un specifisko resursu ierobežotu pieejamību.  Papildus vēršam uzmanību, ka ģeogrāfiskā sadalījuma pārskats tiktu veidots uz pēdējiem pieejamajiem datiem sistēmā Bloomberg, kā arī alternatīvo ieguldījumu fondu gadījumā, uz fonda pēdējo piegādāto mēneša vai ceturkšņa atskaišu bāzes un šie dati var atšķirties no datiem par pārskata periodu. Piemēram, alternatīvo ieguldījumu fondam uz projektā piedāvātā pārskata sagatavošanas termiņu dati par pārskata periodu ļoti iespējams vēl var nebūt pieejami. | **Daļēji ņemts vērā.**  Nav nepieciešams iesniegt ģeogrāfisko struktūru par plāna ieguldījumiem parāda vērtspapīros vai kapitāla vērtspapīros, jo informācija par to izcelsmes valstīm ir Latvijas Bankas rīcībā.  Valsts fondēto pensiju likums un uz tā pamata izdotie normatīvie akti paredz atklāt ieguldījumu plāna prospektā, publiskotajā ceturkšņa pārskatā un dalībniekiem paredzētajā pamatinformācijā datus par ieguldījumu ģeogrāfisko izvietojumu, tai skaitā ieguldījumiem ar alternatīvo ieguldījumu fondu un ieguldījumu fondu starpniecību. Lai nodrošinātu to, ka iesniegtie dati ir pilnīgi un uzraudzības mērķiem atbilstoši, ieguldījuma identifikācijai pārskatā nepieciešams norādīt alternatīvo ieguldījumu fonda vai ieguldījumu fonda ISIN kodu vai ID numuru. Attiecīgi noteikumu projekts paredz līdzekļu pārvaldītājam reizi gadā sagatavot un iesniegt pārskatu par ieguldījumu plāna ieguldījumu alternatīvo ieguldījumu fondos un ieguldījumu fondos ģeogrāfisko sadalījumu, norādot alternatīvo ieguldījumu fonda vai ieguldījumu fonda ISIN kodu vai ID numuru.  Noteikumu projekts papildināts ar jaunu punktu šādā redakcijā:  "8. Līdzekļu pārvaldītājs šo noteikumu 5.6. apakšpunktā minēto pārskatu sagatavo reizi gadā par stāvokli pārskata gada pēdējā datumā un iesniedz līdz tam sekojošā mēneša 15. datumam." |
| 5. | 13. "Ieguldījumu plāna ienākumu un izdevumu pārskatā" atlīdzības mainīgo daļu uzrāda, ja līdzekļu pārvaldītājam ir tiesības to ieturēt atbilstoši Valsts fondēto pensiju likumā un uz tā pamata izdotajos normatīvajos aktos noteiktajai kārtībai, kādā līdzekļu pārvaldītājs aprēķina maksājumu par ieguldījumu plāna pārvaldi. | "Swedbank Ieguldījumu Pārvaldes Sabiedrība" AS. Priekšlikums precizēt, lai neradītu domstarpības. Pēc esošās noteikumu interpretācijas saprotam, ka pārskatā atlīdzības mainīgo daļu uzrāda tikai, ja to ir tiesīgs ieturēt, proti atbilstoši MK not. Nr. 765 “Kārtība, kādā valsts fondēto pensiju shēmas līdzekļu pārvaldītājs aprēķina maksājumu par ieguldījumu plāna pārvaldi, un kārtība, kādā tiek veikta minētā maksājuma uzskaite un ieturēšana” punktam 16. Kopējo maksājuma mainīgās daļas apmēru par kārtējo gadu pārvaldītājs ietur reizi gadā. Ar to saprotam, ka atlīdzības mainīgo daļu uzrāda tikai par gada pēdējo ceturksni un tikai tad, ja to tiesīgs ieturēt. Ja tomēr Latvijas Banka bija paredzējusi pārskatā atspoguļot atlīdzības mainīgo daļu kā pārskata periodā uzkrāto un uzkrāto mainīgo daļu uzrādīt katrā pārskata periodā, tad to lūdzu precizēt noteikumos. | **Ņemts vērā.**  Jaunā redakcija:  "14. "Ieguldījumu plāna ienākumu un izdevumu pārskatā" atlīdzības mainīgo daļu par stāvokli 31. decembrī uzrāda, ja līdzekļu pārvaldītājam ir tiesības to ieturēt atbilstoši Valsts fondēto pensiju likumā un uz tā pamata izdotajos normatīvajos aktos noteiktajai kārtībai, kādā līdzekļu pārvaldītājs aprēķina maksājumu par ieguldījumu plāna pārvaldi. Pārējos periodos  līdzekļu pārvaldītājs uzrāda uzskaitīto atlīdzības mainīgo daļu, kura aprēķināta atbilstoši minētajos normatīvajos aktos noteiktajai kārtībai." |
| 6. |  | Ieguldījumu pārvaldes akciju sabiedrība "INVL Asset Management".  Ieturēt mainīgo daļu (komisiju) var tikai vienu reizi gadā, faktiski pēdējā gada dienā. Vai tas nozīmē, ka uzkrāto mainīgo daļu (komisiju) pārējos gada ceturkšņos ieguldījumu plānos nedrīkst uzrādīt/ uzkrāt? Domājam, būtu nepieciešams cits formulējums: “Ieguldījumu plāna ienākumu un izdevumu pārskatā" atlīdzības mainīgo daļu uzrāda, ja līdzekļu pārvaldītājam ir aprēķināta...” vai tamlīdzīgi. | Skat. iepriekšējo komentāru. |
| 7. |  | Latvijas Privātā un iespējkapitāla asociācija.  Ierosinām noteikumu projektā ieviest sekojošu papildinājumu – ieguldījumus alternatīvos ieguldījumu fondos norādīt gan pēc to ieguldījumu vērtības (jau šobrīd paredzēts noteikumos), gan arī atsevišķi pēc parakstītā kapitāla (*committed capital*) apjoma, par kuru ieguldīšanu alternatīvajā ieguldījumu fondā ir noslēgti līgumi, bet summa vēl nav izsniegta.  Mūsu izpratnē šāda papildus informācija no pensiju plāniem nepieciešama, lai Latvijas Bankas rīcībā būtu pilnvērtīga informācija par pensiju plānu ieguldījumiem, tai skaitā līgumiski plānotajiem un šādu informācija agregētā veidā būtu pieejama publiski. | **Nav ņemts vērā.**  Noteikumu projektā minētie dati ietver informāciju par valsts fondēto pensiju shēmas līdzekļu ieguldījumiem, tai skaitā ieguldījumiem, kas veikti alternatīvo ieguldījumu fondos. Valsts fondēto pensiju likumā minētie ieguldījumu limiti attiecas uz šādām reāli veiktām investīcijām. Līdzekļu pārvaldītājiem nav jāsniedz dati par prognozētajiem ieguldījumu apmēriem finanšu instrumentos, tostarp plānotajiem ieguldījumiem (parakstīto kapitālu) alternatīvo ieguldījumu fondos, jo Latvijas Banka šos datus iegūst, īstenojot atsevišķus uzraudzības pasākumus. Uzraudzības pasākumu rezultātā dati tiek iegūti ar tādu regularitāti un tvērumu, kas ir pietiekams uzraudzības funkciju veikšanai. Līdzekļu pārvaldītājiem sniedzamās informācijas palielinājums, lai nodrošinātu datu par plānotajiem ieguldījumiem (parakstīto kapitālu) publikāciju, radītu nepamatotu papildu datu sniegšanas slogu. Turklāt jāņem vērā, ka plānotie ieguldījumi (parakstītais kapitāls) nav garantēti un noteiktos apstākļos var netikt veikti. |